L'Eliana edita un nou dossier de ‘Majors, ments actives des de casa’ després de l'èxit del primer projecte
15 de maig de 2020

La Regidoria de la Persones Majors ha editat un segon dossier de ‘Majors, ments actives des de casa’, el projecte posat en marxa el mes d'abril passat per a potenciar l'estimulació cognitiva i la memòria durant la situació del confinament de les persones majors de 65 anys de l'Eliana.

Aquest segon lliurament continuarà tenint un format de fitxes amb diferents exercicis que facilita una activitat mental diària més activa i es podrà recollir des de hui i de manera gratuïta en les papereries de la localitat: GISAN, Offiprint i papereria Montaner. Per a la seua reedició, s'han tingut en compte les nombroses aportacions i propostes de millora que els i les usuàries han fet arribar a l'Ajuntament a través del correu electrònic educacionsocial@leliana.es o a través del WhatsApp 664 05 28 81.

Tal com recull el primer dossier, al final s'inclouen les correccions de les activitats de memòria verbal i llenguatge, habilitats de càlcul numèric, raonament lògic, atenció, percepció i memòria visual a curt termini. Aquesta estimulació té com a objectiu millorar el funcionament cognitiu per a alentir el procés de deterioració, evitar la desconnexió de l'entorn, augmentar l'autoestima i l'autonomia personal, evitar l'estrés i millorar la qualitat de vida dels majors i les seues famílies.

La regidora de Persones Majors, Eva Santafé, s'ha mostrat molt satisfeta amb el gran acolliment que ha tingut el projecte i ha anunciat noves edicions pròximament. “El millor de tot és que, mentre els nostres majors es diverteixen aprenent estan millorant les seues habilitats cognitives i estimulant la seua ment, la millor medicina, junt amb la calor dels seus sers estimats, per a superar aquest llarg temps de confinament”, ha afirmat.